**Hirdetmény**

A Kaposvári Járási Hivatal Földhivatali Osztálya (továbbiakban: Földhivatali Osztály) ezúton tájékoztatja az érintetteket, hogy**TASZÁR község területén, a 016/7, 016/9, 048/15, 055/11, 069/9 és 071/21 helyrajzi számú ingatlanokon** **megindultak a részarány kiadás során keletkezett osztatlan közös tulajdon megszüntetésére irányuló eljárások**.

A feladat lebonyolítása a földrendező és a földkiadó bizottságokról szóló 1993. évi II. törvény 9/C. és 12/E-F. §-a, valamint a részarány földkiadás során keletkezett osztatlan közös tulajdon megszüntetésének részletes szabályairól szóló 374/2014. (XII. 31.) Korm. rendelet I. fejezete előírásai szerint történik.

Az eljárásban a Földhivatali Osztály mellett a Geodézia Zrt. vezette konzorcium, mint földmérő vállalkozó, és OKTM 2015/I. konzorcium, mint jogi szolgáltató működik közre.

Az önálló ingatlan kialakítása iránti kérelmet legkésőbb 2012. június 1-jéig lehetett benyújtani a Földhivatalhoz.

Az eljárásban az ingatlan tulajdonosa, mint **kérelmet benyújtó tulajdonos (vagy annak jogutódja),** vagy mint **kérelmet be nem nyújtó tulajdonos** vehet részt.

**A kérelmet benyújtó (vagy jogutód) tulajdonos főbb jogai:**

* a jogi szolgáltatónak nyilatkozatot tehet kérelme visszavonásáról,
* teljes körű megállapodást köthet, mely során a kérelmezők mellett a nem kérelmező tulajdonostársak részére is kiosztásra kerülhet a tulajdoni hányaduknak megfelelő aranykorona értékű földrészlet,
* a többi kérelmezővel a kiosztási sorrend egymás közötti meghatározására egyezséget köthetnek,
* a többi kérelmezővel közösen kialakított javaslatot fogalmazhat meg az osztás kiindulási helyét és irányát illetően,
* a Földhivatali Osztály megosztás kiindulási helyét és irányát megállapító határozatában foglaltak ellen – egyet nem értés esetén, indokolt esetben – kifogást emelhet,
* egyezség hiányában részt vehet a sorsolási eljárásban
* a sorsolási eljárás ellen 48 órán belül kifogást emelhet
* a kiosztott földrészlete helyszíni bemutatásán részt vehet, a terepi kitűzés ellen indokolt esetben kifogást emelhet, melyet a Földhivatali Osztály csak felmérési, térképezési vagy területszámítási hiba fennállása esetén vizsgál.

**A kérelmet be nem nyújtó tulajdonos főbb jogai:**

* teljes körű megállapodást-egyezséget köthet, mely során a kérelmezők mellett a nem kérelmező tulajdonostársak tulajdonrésze is kiosztásra kerülhet,
* teljes körű egyezség esetén a többi tulajdonossal közösen kialakított javaslatot fogalmazhat meg az osztás kiindulási helyét és irányát illetően,
* a Földhivatali Osztály megosztás kiindulási helyét és irányát megállapító határozatában foglaltak ellen – egyet nem értés esetén, indokolt esetben – kifogást emelhet,
* a kiosztás után visszamaradt földrészlete helyszíni bemutatásán részt vehet, a terepi kitűzés ellen indokolt esetben kifogást emelhet, melyet a Földhivatali Osztály csak felmérési, térképezési vagy területszámítási hiba fennállása esetén vizsgál.

**A kérelmező tulajdonosokat a Földhivatali Osztály levélben tájékoztatta az eljárással kapcsolatos tudnivalókról.**

Tájékoztatom, hogy külterület esetében 0.30 hektárnál (3000 m2), zártkert és belterület esetében 0.15 hektárnál (1500 m2) kisebb területű önálló ingatlan nem kerül kiosztásra, továbbá az erdők – teljes körű egyezségi megállapodást kivéve – külön földrészletben, az eredeti tulajdoni hányadoknak megfelelően osztatlan közös tulajdonban maradnak!

Teljes körű egyezség esetén, mely a kérelmet be nem nyújtott tulajdonostársak bevonásával köthető, a megosztás módjáról – amennyiben az jogszabályokkal nem ellentétes – a tulajdonosok maguk dönthetnek. Teljes körű egyezség azt jelenti, hogy valamennyi tulajdonostárs (kérelmező és kérelmet be nem nyújtó tulajdonos) részvétele és megegyezése szükséges ellenkező esetben csak a kérelmet benyújtók vehetnek részt az eljárásban.

A teljes körű egyezség részleteiről, előnyeiről a jogi szolgáltatótól kaphatnak tájékoztatást.

A következő időszakban a földmérő úgynevezett keretmérés során ellenőrzi az eljárásban résztvevő földrészletek természetbeni állapotát (határvonalak, művelési ágak, területi adatok), melyhez a tulajdonosok jelenléte nem szükséges. A megosztás csak akkor kezdődhet meg, ha a földrészlet természetbeni, térképi és ingatlan-nyilvántartási adatai megegyeznek, ezért eltérés esetén a Földhivatali Osztály felmérési, térképezési vagy területszámítási hiba kijavítása iránti és/vagy művelési ág változási eljárást indít.

A Földhivatali Osztály, amennyiben a földrészlet természetbeni, térképi és ingatlan-nyilvántartási adatai megegyeznek, és teljes körű egyezségi megállapodás nem született, meghozza az osztás kiindulási helyére és irányára vonatkozó határozatát, melyet 8 napra kifüggeszt a földrészlet fekvése szerinti önkormányzat hirdetőtábláján. Ez alatt az idő alatt lehet – indokolt esetben – a határozat ellen fellebbezést benyújtani a Földhivatali Osztályhoz. A jogerőssé vált osztásirány határozat a Földhivatali Osztály hirdetőtábláján, 8 napra kerül kifüggesztésre.

Az eljárásban közreműködők elérhetőségei:

|  |  |  |
| --- | --- | --- |
|  | Földmérő vállalkozó: | Jogi szolgáltató: |
| közreműködő: | Geodézia Zrt. | Dr. Fazekas Róbert Ügyvédi Iroda |
| levelezési cím: | 1149 Budapest, Bosnyák tér 5. | 1055 Budapest, Falk Miksa u. 28. II/2. |
| telefon: | 06-1/363-6801 | 06-1/302-5525 |
| e-mail cím: | geodezia@geodezia.hu | iroda@drfazekasrobert.t-online.hu |

Kaposvár, 2015. május 20.

dr. Kimmel József

hivatalvezető s.k.